البارح كان خاصني نخرج نقضي شي غرض ف موسيو بريكولاج فكازا ! و يا ليتني ماخرجتش ! حيت كتاشفت بلي واقيلة بوحدي انا و شي شوية د الناس لي دايرين الكمامة فالمحلات الكبرى و حتى فالزنقة ! الناس نساو دوك شروط السلامة لي مفروضة ! قليل لي داير الكمامة اما التباعد الاجتماعي هاداك ماكاينش وواخا تبغي دير بينك و بين الناس ميترو غايجي شي واحد يتخشا بيناتكم فداك الميترو فحال القضية ديال مسافة الامان فالصوگان و لي تاهي صعيب تحتارمها فالمغرب ! قمة الجهل و الاستهتار شفت بعيني البارح ! عائلات على قدها خارجة بولادها و تاواحد ماداير الكمامة ! الشباب لي زعما يا حسرة قاريين شوية و خاص يكونو واعيين حتى هوما بلا كمامات ! الناس كايصحابهم راه صافي “سالات كورونا” و كايتعاملو بواحد الاستهتار كبير بشروط السلامة الصحية! هادشي مؤلم الصراحة ! مؤلم انك تشوف بلي الناس لي كاتشارك معاهم الاكسيجين ماواعينش بخطورة الوضع و بلي مستحيل الدولة تبقا تابعاهم و كاتسد فالمدن ! حل هادي تسد ليك الاخرى ! راه الاقتصاد كايموت و الناس كاتعاني ! البارح تسدات اسفي ! موراها طنجة ! و شكون المدينة لي غاتجي من بعد؟ كازا ؟ قنيطرة؟ الرباط؟ حتى لين غادي نبقاو نخلصو من جيوبنا و ضرائبنا و صحتنا النفسية الثمن ديال الجهل د شي وحدين و استهتارهم! واش الدولة صعيب عليها تفرض غرامات على عباد الله لي مامحتارمينش شروط السلامة ؟! حنا عارفين خروب بلادي و عارفين بلي المغربي لاماضربتيهش لجيبو راه ماعمرو يسمع ليك واخا ضل تخبر ليه حدا ودنيه! اذن علاش الدولة مرخية فهادشي؟ حماية لينا و الاقتصاد ديال البلاد خاص الدولة تكون اكثر صرامة فهاد الفترة و كيما شفنا قايد داخل لمطاعم راقية يراقبهم و فالتالي فرض عليهم غرامات حيت مامحتارمينش شروط السلامة خاص السلطة تشحط بالغرامة حتى داك المواطن أبو جهل لي مطنگ و ماباغيش يلبس الكمامة باش يخاف شوية و يحشم من راسو حيت هوا اساس البلا و راس المحاين. 
فيناهوا داك الوعي لي كنتو كاتهضرو عليه ؟ قمة الكالاخ و الاستهتار شفت البارح فاش خرجت للزنقة ! صافي الناس نساو الكمامة و مابقاوش كايطبقو التباعد الاجتماعي ! و لا الدولة مادخلاتش و فرضات الغرامات قاسية على عباد الله راه فحال والو لي حرثو الجمل يدكو !